पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक-पानीपत हाईवे पर बुसाना मोड पर एक प्राइवेट बस ने बाइक को टक्कर मार दी। जिससे बाइक चालक की मौत हो गई। चालक बस को घटनास्थल पर ही छोड़कर फरार हो गया। मृतक रामभगत (55) के शव का नागरिक अस्पताल, गोहाना में डॉक्टरों ने पोस्टमार्टम किया। मृतक के भाई के अनुसार रामभगत इसराना में श्मशानघाट से अपने ससुर के फूल उठवाने के बाद वापस आ रहा था।
बस चालक की लापरवाही के कारण ही हादसा हुआ। पुलिस ने बस चालक अजय के खिलाफ मामला दर्ज कर लिया है। बिचपड़ी निवासी जगमेंद्र के अनुसार उसका बड़ा भाई रामभगत के ससुर रामफल निवासी इसराना जिला पानीपत में देहांत हो गया था। रामभगत, चेचेरा भाई टिंकू और वह अलग-अलग बाइक से इसराना में गए थे। रामफल के फूल उठवाने के बाद वे बाइक से ही वापस गांव की तरफ आ रहे थे। एक बाइक पर रामभगत और दूसरी बाइक पर टिंकू व वह सवार थे। जब वे बुसाना मोड के पास पहुंचे तो गोहाना की तरफ से एक प्राइवेट बस आई। चालक लापरवाही के साथ ड्राइविंग कर रहा था।
बस की स्पीड भी सामान्य से अधिक थी। आरोप है कि बस चालक ने रामभगत की बाइक को टक्कर मार दी। टक्कर लगने के बाद चालक ने बस रोक दी। पूछने पर चालक ने अपना नाम अजय निवासी शाहपुर बताया। घटनास्थल पर राहगीरों की भीड़ एकत्र हो गई। इसे देख चालक बस को घटनास्थल पर ही छोड़कर फरार हो गया। घायल रामभगत को नागरिक अस्पताल, गोहाना में पहुंचाया। जहां पर डॉक्टरों ने जांच करने के बाद उसे मृत घोषित कर दिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn